SKRIFTLIG FORESPØRGSEL P-1410/00

af Alexander de Roo (Verts/ALE) til Kommissionen

(3. maj 2000)

Om: Fortsat forbrug af mælk fra syge køer

Den 6. april oplyste medlem af Kommissionen, David Byrne, på Kommissionens vegne som svar på min forespørgsel P-0768/00(1), at det af de foreliggende oplysninger synes at fremgå, at den offentlige sundhed ikke er virkeligt truet. Åbenbart tvivler Kommissionen stadig til en vis grad på pålideligheden af oplysningerne fra den nederlandske regering.

Hver tredje ko i Nederlandene er vaccineret med inficeret vaccine. Kampagnen for vaccinering mod koinfluenza blev indstillet i februar 1999. Omkring 7000 landmænd klager over, at titusinder af køer lider af yverbetændelse og næseblødninger, de får dødfødte kalve, mælkeproduktion nedsættes, og nogle kalve lider umiddelbart efter fødslen af bovin virusdiarré (BVD). En landmand, B. Roozengaarde fra Zelhem, var ærlig og indberettede sine problemer med syge køer. Hans bedrift har været lukket af de myndighederne siden november 1999. Han har hidtil ikke modtaget nogen skadeserstatning, selv om han i henhold til nederlandsk lovgivning i forbindelse med smitsomme sygdomme har krav herpå. De mange landmænd, som ikke har orienteret om problemerne med syge køer, er udsat for en ganske anden behandling. Dyrlæger fra veterinærtjenesten anvender en protokol, som er godkendt af landbrugsministeriet, ifølge hvilken bedrifter, hvor en vis procentdel af besætningen er sygdomsramt, ikke længere må levere mælk. Har en landmand flere syge køer end det i protokollen fastsatte antal, anbefaler veterinærtjenesten slagtning af de syge køer, så man kommer ned under den fastsatte procentsats. Den pågældende bedrift kan derefter godkendes, og mælkeleverancerne, også fra de tilbageværende syge køer, kan fortsætte. Dette oplyses i Algemeen Dagblad af 14. april i år. Denne fremgangsmåde er i åbenlys strid med EF-bestemmelserne.

Der er i mellemtiden blevet lukket tre bedrifter i Nederlandene. Hundreder om ikke tusinder af landmænd i Nederlandene leverer med de nederlandske myndigheders velsignelse mælk fra syge køer til forbrugerne. Forbrugernes tillid til fødevarernes sikkerhed har i de seneste år lidt alvorlige skår. Denne affære med skrantende og udslidte køer må opklares så hurtigt som muligt, lige som der må træffes passende foranstaltninger for at afslutte affæren.

1. Er Kommissionen enig med mig i, at der er tale om partiskhed i Nederlandene?

2. Er Kommissionen enig med mig i, at den ikke fortsat kun kan fæste lid til de oplysninger, den får fra de nederlandske myndigheder, men at den selv må iværksætte en uafhængig undersøgelse og gøre en ende på denne uacceptable situation?

(1) EFT C 26 E af 26.1.2001, s. 109.

Svar afgivet på Kommissionens vegne af David Byrne

(3. juli 2000)

På baggrund af bekymringerne over de problemer vedrørende kvægs sundhed, som er rapporteret i Nederlandene, aflagde Kommissionens Levnedsmiddel- og Veterinærkontor et kontrolbesøg i landet den 2.-4. maj 2000. Rapporten om dette kontrolbesøg er under udarbejdelse og vil derefter blive sendt til drøftelse i Den Stående Veterinærkomité. Rapporten sendes ligeledes til Parlamentet og frigives på Internettet i overensstemmelse med normal praksis. Kommissionen træffer de fornødne foranstaltninger til opfølgning på grundlag af konklusionerne og anbefalingerne i rapporten. Man vil endvidere holde øje med situationen i lyset af den videre udvikling i påvisningen af årsagerne til problemet.